钦定古今图书集成/明伦汇编/氏族典/第276卷 > 王九思
## 钦定古今图书集成/明伦汇编/氏族典/第276卷 > 王九思

按《名山藏文苑记》：“九思字敬夫，鄠人。眉目清秀，颜色
充和，如神仙中人，姿仪冠朝士。登弘治丙辰进士。李
东阳当国，为清新流丽之诗，和平畅达之文，士林宗
尚，而九思亦学其体。考选庶吉士，契东阳意，遂得选
首，授翰林检讨。一时为之语曰：‘上有三老，下有三讨’。”
言其文体一律也。及李梦阳起而倡古文辞，九思一
洗旧习，从之。东阳因呼九思梦阳文为“子”字股，盖以
其互称子为重也。刘瑾调诸翰林为诸曹郎，九思得
吏部主事，历文选郎中。瑾诛，坐瑾党罢。九思闲美，风
流不羁，拘礼节，而谈笑有韵。座有士，则言文章；座有释，则言禅定；座有道，则言摄养；座有农有商，则言耕
种。货殖，以至百工技艺，皆随所见，与之谈说，无不欢
快。下及艳曲小令，亦新奇工美，极人情之致。与康海
并名，善歌而弹琵琶次之。所著有《游春记》《碧山乐府》，
皆其小令艳曲之行世者也。嘉靖初，有荐九思纂修
《实录》者，其所同罢。吏部摘《游春记》毁于当路云。记中
所借姓名李林甫者，指李东阳也。杨国忠者，指杨廷
和也。贾婆婆者，指贾咏也，坐此竟已。九思闻之，更作
小词《自嘲》云：“老而丧明，四方求文，口占授人，疾书不
给。”年八十二卒。